google/wiki40b huggingface dataset:
Οίκος των Πέτροβιτς-Νιέγκος

Ο Οίκος των Πέτροβιτς-Νιέγκος, σερβικά Петровић-Његош ή Petrović-Njegoš είναι ένας βασιλικός Οίκος που μέλη του ήταν επίσκοποι, πρίγκιπες και βασιλείς του Μαυροβουνίου (1696-1916/21).

Ιστορία του Οίκου

Το Μαυροβούνιο ήταν ουσιαστικά ανεξάρτητο από τους Οθωμανούς από το 1711· η επίσημη αναγνώριση ως ανεξάρτητου πριγκιπάτου έγινε το 1878. Εδιοικείτο από την ίδρυσή του από τον επίσκοπό του (владика), που είχε και διοικητική δικαιοδοσία. Από το 1697 η θέση έγινε κληρονομική στον Οίκο των Πέτροβιτς-Νιέγκος. Επειδή οι επίσκοποι ήταν συνήθως άγαμοι, διάδοχος γινόταν ένας ανιψιός. Το 1852 ο επίσκοπος Ντανίλο Β΄ επέλεξε να εκκοσμικεύσει το Μαυροβούνιο: νυμφεύτηκε και έγινε πρίγκιπας. Τον διαδέχθηκε ο ανιψιός του Νικόλα Α΄, που εκδιώχθηκε το 1916 από την Αυστρο-Ουγγαρία, όταν κατέλαβε τη χώρα. Το 1918 η Συνέλευση του Μαυροβουνίου τον καθαίρεσε επίσημα και το Μαυροβούνιο ενσωματώθηκε στη Σερβία, που έγινε βασίλειο Σέρβων, Κροατών & Σλοβένων. 
Ακολούθησαν 80 έτη ελέγχου από το Βελιγράδι. Ο Νικόλας Α΄ απεβίωσε εξόριστος στο Παρίσι το 1921 και το επόμενο έτος ο γιος του Ντανίλο Γ΄ παραιτήθηκε. Τον διαδέχθηκε ο ανιψιός του Μιχαήλ, που ο Χίτλερ του πρότεινε να γίνει ηγεμόνας του Μαυροβουνίου ως συμμάχου του Άξονα. Ο Μιχαήλ αρνήθηκε και φυλακίστηκε. Στη Σοσιαλιστική Γιουγκοσλαβία (1942-92) έγινε υπεύθυνος Πρωτοκόλλου. Τον διαδέχθηκε ο γιος του Νικόλαος Β΄ το 1986, ο οποίος επέστρεψε στο Μαυροβούνιο και υποστήριξε την ανεξαρτησία του, που έγινε με το δημοψήφισμα του 2006. Στην εποχή μας τα μέλη του Οίκου προσφέρουν ανθρωπιστικά και πολιτιστικά στη χώρα τους· εκπρόσωπος των Πέτροβιτς-Νιέγκος είναι ο Νικόλαος Β΄.
Ranger 4

Περιγραφή της αποστολής

Η αποστολή επρόκειτο να εκτοξευτεί προς το φεγγάρι από πύραυλο Άτλαντα/Agena, να κάνει στην συνέχεια έναν ελιγμό, και να συγκρουστεί τελικά με τη σελήνη. 
Στο κατάλληλο ύψος, η κάψα θα χωριζόταν από το διαστημόπλοιο και ανασχετικοί πύραυλοι θα μείωναν την ταχύτητα καθόδου.

Περιγραφή της βλάβης

Ένα χρονόμετρο στον υπολογιστή του διαστημικού σκάφους έπαθε βλάβη και δεν δόθηκαν οι εντολές για την ανάπτυξη των ηλιακών συλλεκτών, αλλά και τη λειτουργία του συστήματος προσδιορισμού θέσης με σημεία αναφοράς τον Ήλιο και τη Γη. Χωρίς την τροφοδότηση του σκάφους με ενέργεια από τους ηλιακούς συλλέκτες, το φορτίο της εφεδρικής μπαταρίας σταδιακά εξαντλήθηκε. Έτσι τα όργανα έπαψαν να λειτουργούν μετά από περίπου 10 ώρες πτήσης. Μόνο η μπαταρία του σεισμογράφου συνέχισε να τροφοδοτεί έναν πομπό 50 mW, το σήμα του οποίου παρακολουθούνταν από την γη. Το ανεξέλεγκτο Ranger 4 έφτασε τελικά στην σελήνη και προσέκρουσε στην πίσω πλευρά του φεγγαριού (στις συντεταγμένες 229,3 Ε, 15,5 S, μακριά από το προκαθορισμένο σημείο πρόσκρουσης) με ταχύτητα 9600 km/h στις 26 Απριλίου 1962 και ώρα στις 12:49:53 UT μετά από 64 ώρες πτήσης.

Επιτεύγματα

Το Ranger 4, παρόμοιο στο σχέδιο με το Ranger 3, ήταν το πρώτο Αμερικάνικο διαστημικό σκάφος που έφυγε από την γη και έφτασε σε ένα άλλο ουράνιο σώμα. 
Λόγω της βλάβης που αναφέρεται πιο πάνω, το όχημα δεν κατάφερε να ολοκληρώσει το σύνολο των αρχικά σχεδιασμένων πειραμάτων και δραστηριοτήτων. 
Εντούτοις αυτή ήταν η πρώτη επιτυχής χρήση του συνδυασμού Άτλαντα-Agena-Ranger.
Σαμίρ Κουντάρ

Βιογραφία

Γεννήθηκε το 1962 στο Aabey, Λίβανου, και από μικρή ηλικία έγινε μαχητής της Μετώπου για την Απελευθέρωση της Παλαιστίνης. Έγινε ιδιαίτερα γνωστός όταν στις 22 Απριλίου 1979, σε ηλικία 16 ετών, πήρε μέρος σε επίθεση στην πόλη Ναχαρίγια του κατεχόμενης Παλαιστίνης
Η απελευθέρωσή του ήταν πάγιο αίτημα των παλαιστινιακών οργανώσεων. Το 2003 η Ισραηλινή κυβέρνηση είχε αρνηθεί την απελευθέρωση του σε συμφωνία ανταλλαγής αιχμαλώτων με την Χεζμπολάχ. Το 2006 σε νέα συμφωνία ανταλλαγής αιχμαλώτων, ο αρχηγός της Χεζμπολάχ Χασάν Νασράλα απαίτησε μεταξύ άλλων και την απελευθέρωση του Κουντάρ. Η Ισραηλινή κυβέρνηση αρνήθηκε εκ νέου και στη διάρκεια της διαμάχης του 2006 βομβάρδισε τον Λίβανο .
Τον Ιούλιο του 2008 η Ισραηλινή κυβέρνηση δέχτηκε την απελευθέρωση του με ανταλλαγή την απελευθέρωση δύο Ισραηλινών στρατιωτών . Ο Κουντάρ απελευθερώθηκε στις 16 Ιουλίου και στον Λίβανο οι αρχές τον υποδέχτηκαν με τιμές ήρωα, γεγονός που οδήγησε στις διαμαρτυρίες πολλών πολιτών στο διαδίκτυο. 
Στις 19 Δεκεμβρίου του 2015, ο Κουντάρ σκοτώθηκε από έκρηξη στα περίχωρα της Δαμασκού.
Κώνειο

Το κώνειο (αγγλ. poison hemlock) είναι φυτικό δηλητήριο. Οφείλει την ονομασία του στο ρήμα "κωνάω", που σημαίνει "περιστρέφω" (αρχ. ελλ. παράγωγο "κώνος" = σβούρα). Παράγεται από το φυτό κώνειον το στικτόν (Conium maculatum). Το φυτό είναι πολύ κοινό στην Ελλάδα, από τα αρχαία χρόνια έως σήμερα. Στην Αρχαία Αθήνα χρησιμοποιούνταν για τις ναρκωτικές του ιδιότητες από τους ιεροφάντες (ως αναφροδισιακό). 
Η δραστική ουσία του κωνείου είναι το αλκαλοειδές κωνεΐνη (αναλγητικές ιδιότητες). Θεωρείται, μαζί με την νικοτίνη, το ισχυρότερο των φυτικών δηλητηρίων. Το βασικό της μειονέκτημα είναι ότι είναι ισχυρά πτητική ένωση και, κατά συνέπεια, μη πρόσφατα παρασκευάσματα χάνουν σταδιακά την δηλητηριώδη ισχύ τους.Έχει αναλγητικές ιδιότητες και χρησιμοποιείται στην θεραπευτική το εκχύλισμα των καρπών και υπό μορφήν εμπλάστρων σε νευραλγίες και πόνους από καρκίνο.
Η κατάποση εκχυλίσματος (κυρίως φύλλων και βλαστών) κωνείου προκαλεί ανώδυνο θάνατο. Στην αρχή τα αισθητήρια νεύρα νεκρώνονται από την περιφέρεια προς το κέντρο. Υπάρχει απώλεια των μυικών δυνάμεων, αμβλύνονται οι περιφερειακές αισθήσεις, το ανακλαστικό τόξο του νωτιαίου μυελού προκαλεί τρόμο και σπασμούς. Τέλος, επέρχεται ύπνος, εγκεφαλική νάρκη και, τελικά, θάνατος.
Με παρασκεύασμα κωνείου θανατώθηκε ο Αθηναίος φιλόσοφος Σωκράτης και ο Θηραμένης, Αθηναίος πολιτικός και ένας από τους Τριάκοντα Τυράννους.
Βακ-Κόρποραλ

Την ονομασία ΒΑΚ/Κόρποραλ, Β/Κ (WAC/Corporal = WAC/Δεκανέας) έφερε ο πρώτος ιονοσφαιρικός πύραυλος που κατασκευάστηκε από τις ΗΠΑ το 1944 και εκτοξεύτηκε επιτυχώς τον επόμενο χρόνο. Αποτελούσε μέρος του γενικότερου εξοπλιστικού προγράμματος ΒΑΚ. Ο σχεδιασμός και η κατασκευή του έγινε από την αεροναυπηγική εταιρεία Ντάγκλας (Douglas Aircraft Company), υπό την καθοδήγηση του Τεχνολογικού Ινστιτούτου της Καλιφόρνιας (Εργαστήριο Guggenheim) .

Γενικά

Ο Β/Κ ήταν ένας ερευνητικός μετεωρολογικός πύραυλος διεξαγωγής μετρήσεων στην ανώτερη ατμόσφαιρα, την ιονόσφαιρα φέροντας πλείστα όργανα. Ως καύσιμο αυτού χρησιμοποιήθηκε ατμίζον νιτρικό οξύ με ένα μίγμα ανιλίνης και φουρφουρυλικής αλκοόλης. Το συνολικό μήκος του ήταν 7,30 μ. (24 ft), η διάμετρός του 30 εκ. (1 ft), ενώ το συνολικό του βάρος, πλήρους φόρτου έφθανε περίπου τα 315 κιλά, εκ των οποίων τα 67 κ. ήταν το βάρος του καυσίμου. Η δε ταχύτητά του ήταν 1,2 χλμ/δευτερόλεπτο.

Πρώτη εκτόξευση αυτού του τύπου έγινε στις 16 Σεπτεμβρίου 1945 από το πεδίο εκτόξευσης πυραύλων Χουάιτ Σαντς στο Νέο Μεξικό φθάνοντας στο ύψος των 65 χλμ. περίπου. Αργότερα συνδυάστηκε με ένα γερμανικό πύραυλο V-2 όπου οι επιδόσεις του Β/Κ άρχισαν να αυξάνουν εκπληκτικά. Στην εκτόξευση στις 24 Φεβρουαρίου του 1949 έφθασε τελική ταχύτητα 8.300 χλμ/ώρα, (περίπου 5.150 μίλια/ώρα) και υψόμετρο τα 400 χλμ. Ο συνδυασμός αυτός Β/Κ και V-2 απετέλεσε τον πρώτο διώροφο πύραυλο που έφθασε στο εν λόγω υψόμετρο.
Σήμερα ελάχιστα μοντέλα Β/Κ υφίστανται ως μουσειακά είδη, όπως στο Εθνικό Μουσείο Αέρος και Διαστήματος των ΗΠΑ και στο Μουσείο του πεδίου βολής στο Ν. Μεξικό.
Nokia 6300

Χαρακτηριστικά

Το τηλέφωνο υποστηρίζει κάρτες MicroSD μέχρι 2 GB (4 GB με την έκδοση 6300i), πράγμα που σημαίνει ότι το τηλέφωνο μπορεί να χρησιμοποιηθεί πρακτικά ως MP3 player. Χρησιμοποιώντας το παρεχόμενο και ελεύθερα διαθέσιμο Nokia PC Suite, μπορείτε να μετατρέψετε όλα τα αρχεία MP3 σε μια μουσική βιβλιοθήκη στο e-AAC, ώστε να ταιριάζουν περισσότερο στην κάρτα. Η υποδοχή ακουστικών 2,5 χιλ. Σημαίνει ότι λίγα επαγγελματικά ακουστικά θα χωρέσουν στο τηλέφωνο, ωστόσο υπάρχουν διαθέσιμες προσαρμογείς που επιτρέπουν τη χρήση ακουστικών με τυποποιημένο βύσμα. Όπως και τα περισσότερα άλλα νέα τηλέφωνα Nokia, το 6300 αποφεύγει την παλιά υποδοχή Pop-Port για μια τυπική υποδοχή mini-USB. Η υποστήριξη της Nokia για USB ήταν επιθυμητή, αλλά άλλαξε σε μια επόμενη έκδοση, της s40.
Το τηλέφωνο διαθέτει επίσης δύο αργά φώτα που αναβοσβήνουν στο πλάι, για να εμφανίζονται αναπάντητες κλήσεις ή μηνύματα. Αυτή η λειτουργία είναι μια ενημέρωση της λυχνίας υπενθύμισης στο τηλέφωνο 6060.
Με την έκδοση firmware 06.01 και αργότερα, το Nokia 6300 μπορεί να αναπαράγει αρχεία MPEG-4 (.mp4) με ανάλυση QCIF 176 * 144 στα 25 καρέ ανά δευτερόλεπτο. Το τηλέφωνο επιτρέπει στο χρήστη να βλέπει τα βίντεο κλιπ σε κατάσταση οριζόντιας οθόνης και να ρυθμίζει το διάστημα γρήγορης προβολής επανάταξης από μερικά δευτερόλεπτα σε λεπτά. Βελτιωμένη ποιότητα ήχου για την αναπαραγωγή μουσικής σημειώθηκε επίσης για αυτή την έκδοση υλικολογισμικού, κάνοντας έτσι το Nokia 6300 ένα μουσικό τηλέφωνο παρόμοιο με τους ομολόγους του, το Nokia XpressMusic. Επιπλέον, τα βίντεο κλιπ μπορούν να αντικαταστήσουν τους ήχους κλήσης έτσι ώστε να εμφανίζεται μια πραγματική κινηματογραφική εικόνα ενώ υπάρχει εισερχόμενη κλήση.
Γιάννης Μαλτέζος

Βιογραφία - Πρώιμα χρόνια

Ο Γιάννης Μαλτέζος γεννήθηκε το 1915 στη Σμύρνη στο προάστιο Βουτζάς ή Μπουτζάς της Μικράς Ασίας ο πατέρας του ήταν ο Διαμαντής Μαλτέζος, με καταγωγή από Τήνο. Tο αρχικό επίθετο της οικογένειας ήταν Ρήγας, όταν ένας προπαππούς του μετά από ναυάγιο σώθηκε στη Μάλτα, επικράτησε το επίθετο Μαλτέζος καθώς τον είχαν για αγνοούμενο ενώ η μητέρα του η Μαζαράκη Ελένη, είχε καταγωγή από τα Κύθηρα. Είχε άλλα τρία αδέρφια τον Αντρέα, τον Γιώργο και τον Βύρωνα, εκ των οποίων ήταν ο μεγαλύτερος.Την περίοδο της Μικρασιατικής καταστροφής, όταν ο ίδιος ήταν σε ηλικία επτά χρονών, η οικογένεια του πήγε αρχικά στο Ηράκλειο Κρήτης όπου διέμειναν για έξι συνεχόμενα χρόνια και αργότερα μετακόμισε στην Αθήνα στην περιοχή της Κυψέλης που πρόσφερε περισσότερες ευκαιρίες για επαγγελματική αποκατάσταση και καλλίτερη μόρφωση των παιδιών. Τα δύο μεγαλύτερα αγόρια της οικογένειας, γράφτηκαν  στο ιδιωτικό εκπαιδευτήριο Πασχάλη, (είχε και άλλους δύο μικρότερους αδερφούς) και έλαβαν πολύ καλή μόρφωση. Ο Γιάννης Μαλτέζος, γεννήθηκε με διάτρητο τύμπανο, απέφευγε την αυτοπροβολή και είχε μια δημιουργική εσωστρέφεια που εξέφραζε στα έργα του και παρά την πίστη στη δουλειά του ήταν πραγματιστής και διόλου θεωρητικός. Κατά τη διάρκεια της Γερμανικής Κατοχής εξαιτίας της ιδιεταιρότητας του, υπηρέτησε ως διερμηνέας σε Γερμανό αξιωματικό. Σπούδασε στην Ανωτάτη Σχολή Καλών Τεχνών της Αθήνας δίπλα σε μεγάλους δασκάλους από τη Γενιά τού ´30, όπως ο Φώτης Κόντογλου με τον οποίο διακόσμησε σαν μαθητής την εκκλησία του Αγίου Γεωργίου στην Κυψέλη και επηρεάστηκε από τη βυζαντινή χρωματολογία και τεχνική όπως διαφαίνεται στά έργα του. Παράλληλα σπούδασε στο ιδιωτικό εργαστήρι (καλλιτεχνική λέσχη - Ατελιέ) που διατηρούσε ο διακεκριμένος μεταϊμπρεσιονιστής ζωγράφος Περικλής Βυζάντιος, ο οποίος υπήρξε επίσημος σκιτσογράφος της Δίκης των έξι. Συνεργάστηκε επίσης, με το Εθνικό Θέατρο ως σκηνογράφος. Το Μάρτη του 1959 παντρεύεται με την Helen Kosmas Maltezos (1924-2016), η οποία επιμελήθηκε τη βιογραφία και την αρχειοθέτηση των έργων και των εκθέσεων του και εγκαταστάθηκε μόνιμα στο Παρίσι, όπου έζησαν 28 χρόνια κοινού βίου με τη σύζυγο του. Παρουσίασε την πρώτη του ατομική έκθεση στην La Galerie Mouffe το 1962. Το 1987 πέθανε σε νοσοκομείο του Παρισιού μετά από εγκεφαλικό. Κάθε καλοκαίρι έκανε διακοπές στην ´Υδρα, τόπο συνάντησης του καλλιτεχνικού κόσμου της εποχής, Ελλήνων καθώς και διεθνούς φήμης προσωπικοτήτων. Τα έργα του διατίθενται μέχρι και σήμερα σε γνωστές αίθουσες τέχνης ανά τον κόσμο.

Μεταθανάτιες τιμές

Έργα του Γιάννη Μαλτέζου έχουν εκτεθεί από την Εθνική Πινακοθήκη - Μουσείο Αλεξάνδρου Σούτζου στις περιφερειακές της εκθέσεις.
Κεντρική Βιβλιοθήκη Τεχνολογικού Πανεπιστημίου Κύπρου

Ωράριο λειτουργίας

Χειμερινό ωράριο
Η βιβλιοθήκη λειτουργεί από τη Δευτέρα έως και την Παρασκευή τις ώρες 08:30-20:30 με δικαίωμα δανεισμού μέχρι τις 16:30, ενώ το Σάββατο είναι κλειστή.
Καλοκαιρινό ωράριο
Η βιβλιοθήκη λειτουργεί από τη Δευτέρα έως και την Παρασκευή τις ώρες 08:30-14:30 με δικαίωμα δανεισμού μέχρι τις 14:00, ενώ το Σάββατο είναι κλειστή.
Σαιν ντε Πουί

Διαδρομή

Η οροσειρά διασχίζεται σε όλο το μήκος της από το μονοπάτι μεγάλων αποστάσεων GR4, που εκτείνεται από τον Ατλαντικό ωκεανό έως τη Μεσόγειο θάλασσα.

Οι κορυφές

Στο κέντρο, και υψηλότερη από τις 80 κορυφές αυτής της οροσειράς ηφαιστειακών βουνών, βρίσκεται το Πουί ντε Ντομ με 1.464 μέτρα υψόμετρο, ύψους 600 μέτρων πάνω από το οροπέδιο (το οποίο βρίσκεται στα 800 μέτρα περίπου) πάνω στο οποίο βρίσκονται όλα τα άλλα ηφαίστεια (τα υπόλοιπα δεν υπερβαίνουν τα 200 μέτρα). Λίγο πιο ανατολικά, κοντά στο Ρουαγιά βρίσκεται το Πουί ντε Γκραβενουάρ σε υψόμετρο 821 μέτρων.

Δραστηριότητες

Το 2002 ιδρύθηκε το Ευρωπαϊκό Κέντρο Ηφαιστείων Βυλκανιά ένα πάρκο ψυχαγωγίας που επιτρέπει σε όλους να κατανοήσουν καλύτερα τη λειτουργία των ηφαιστείων και του πλανήτη μας. Με σύγχρονα μέσα παρουσιάζει τα τοπία της Ωβέρνης και το Σαιν ντε Πουί, τη συναρπαστική ιστορία των ηφαιστείων και των θρύλων τους, τις ομορφιές, τις αδυναμίες και την επίδραση των ηφαιστείων στη γη.
Honda Transalp

Transalp είναι η ονομασία μοντέλου μοτοσικλέτας που κατασκευάζεται από την Honda από το 1987 και προσδιορίζεται με τα μοντέλα XL400V, XL600V, XL650V και XL700V. Στα χαρακτηριστικά της σειράς Transalp περιλαμβάνονται ο on-off χαρακτήρας της, με δυνατότητες για κίνηση σε οποιοδήποτε έδαφος, ο υδρόψυκτος, τετράχρονος, 2-κύλινδρος, σε διάταξη τύπου V-52° κινητήρας, και το ιδιαίτερο διπλό τελικό της εξάτμισης.

Transalp στην Ελλάδα

Το Transalp είναι μία εξαιρετικά δημοφιλής μοτοσυκλέτα στην Ελλάδα λόγω της αξιοπιστίας της και της πολλαπλής χρήσης, εντός και εκτός πόλης, σε άσφαλτο ή βατό χωματόδρομο, για καθημερινή χρήση αλλά και για μακρινά ταξίδια
Το Hellas Transalp Club ξεκίνησε άτυπα το 1998 και λειτουργεί επίσημα από το 2001 σαν αναγνωρισμένος σύλλογος κατόχων και φίλων μοτοσυκλετών Transalp.
Μοτοσυκλέτες Transalp χρησιμοποιούνται και από την Ελληνική Αστυνομία.
Kingdom Hearts II

Ιστορία

Το παιχνίδι ξεκινά με τον Ρόξας, ένα μυστηριώδες αγόρι που απολαμβάνει τις τελευταίες μέρες των καλοκαιρινών του διακοπών με την παρέα του. Η ήρεμη όμως ζωή του διαταράσσεται από περίεργα όνειρα με πρωταγωνιστή ένα αγόρι που του μοιάζει καταπληκτικά και την εμφάνιση του Keyblade, ενός όπλου που κρατά το αγόρι των ονείρων του. Ο Ρόξας συναντά ένα περίεργο κορίτσι και μερικούς μαυροντυμένους άντρες με πολλή διάθεση για μάχη, και τελικά οδηγείται σ' έναν θάλαμο ναρκώσεως όπου κοιμάται ο Σόρα. Έπειτα από ένα σύντομο βίντεο, ο Ρόξας εξαφανίζεται.
Οι Σόρα, Ντόναλντ και Γκούφυ ξυπνούν σ' έναν κόσμο άγνωστο σ' αυτούς, στον οποίο όμως από την πρώτη στιγμή αρχίζει η δράση. Συναντούν τον βασιλιά Μίκυ (ο οποίος είναι μεγάλη βοήθεια σε όλο το παιχνίδι), και ξεκινούν την αναζήτησή τους ψάχνοντας αντικείμενα που έχουν ανοίξει πόρτες στο σκοτάδι, μία πόρτα σε κάθε κόσμο.
The Fame Monster

Singles

To πρώτο single "Bad Romance" έγινε αμέσως τεράστια επιτυχία. Ήταν το Νο 1 τραγούδι στα 100 καλύτερα του κόσμου για το 2010 και καθιέρωσε τη φράση "Paws Up", έδωσε στη Lady Gaga το ψευδώνυμο Mother Monster και βάφτισε τους οπαδούς της "Little Monsters". Το Telephone αρχικά η Gaga το έγραψε για την Britney Spears η οποία το απέρριψε και το τραγούδι κυκλοφόρησε ως δεύτερο single και έγινε τεράστια επιτυχία φτάνοντας στο κορυφαία τραγούδια στις περισσότερες χώρες του κόσμου. Το βίντεο κατατάχθηκε στα 50 καλύτερα της χρονιάς και αργότερα της δεκαετίας.  Η τραγουδίστρια στο άλμπουμ πρόσθεσε το 3ο single ''Alejandro'' το οποίο έγινε άλλη μια μεγάλη επιτυχία, φτάνοντας στη θέση #5 του Billboard Hot100.

Βραβεύσεις

Ειδικότερα με το The Fame κέρδισε Γκράμι στην κατηγορία καλύτερο ηχογράφημα χορευτικής μουσικής και καλύτερο άλμπουμ με ηλεκτρονική ή χορευτική μουσική, για το Bad Romance κέρδισε το Γκράμι της Καλύτερης γυναικείας pop ερμηνείας, για το The Fame Monster Γκράμι καλύτερου pop άλμπουμ και τέλος καλύτερου μουσικού βιντεοκλίπ (Best Short Form Music Video) για το βίντεο κλιπ του Bad Romance. Τον Σεπτέμβριο του 2010 η Lady Gaga βραβεύτηκε στα MTV Video Music Awards κερδίζοντας 9 βραβεία από τις 13 υποψηφιότητες, περισσότερες από κάθε άλλο καλλιτέχνη στην ιστορία των βραβείων στον ίδιο χρόνο. Στα 9 αυτά βραβεία βρέθηκε και το βραβείο για το καλύτερο video της χρονιάς, το οποίο κέρδισε με το video clip Βad Romance. 
Ο δίσκος, μαζί με το The Fame όπου συγχωνεύθηκαν στην Deluxe έκδοση κατάφερε να γίνει διαμαντένιος.
Φερδινάνδος ΣΤ΄ της Ισπανίας

Άτολμος βασιλιάς

Ο Φερδινάνδος ήταν όπως και ο πατέρας του μελαγχολικός, άτολμος και δύσπιστος για τις ικανότητες του. Την ατολμία του την έδειξε και στην πολιτική του, όπου στον πόλεμο μεταξύ Αγγλίας και Γαλλίας κράτησε ουδετερότητα, αρνούμενος να υποστηρίξει την πατρική του χώρα.
Ήταν πολύ διστακτικός στην λήψη αποφάσεων και αυτό είναι κάτι που επέτρεψε στον ικανότερο υπουργό του, μαρκήσιο Zenon de Somodevilla y Bengoechea, να μπλεχτεί σε επικίνδυνες συνωμοσίες, αλλά τελικά απολύθηκε και φυλακίστηκε.
Το κυνήγι και η μουσική ήταν τα κυριότερα ενδιαφέροντα του, προστάτης του διάσημου τραγουδιστή Φαρινέλλι, τα τραγούδια του οποίου έδιωχναν την μελαγχολία του. Με τον θάνατο της συζύγου του, Βαρβάρας, έπεσε σε μια κατάσταση οριστικής τρέλας, που τον οδήγησε και στον δικό του θάνατο σε έναν χρόνο. Δεν ήθελε κανένα ρούχο και περιφερόταν τις νύχτες στα πάρκα άπλυτος, αξύριστος, με τις πιτζάμες του.
Δεν άφησε παιδιά και τον διαδέχθηκε ο ετεροθαλής αδελφός του Κάρολος Γ΄.
Οικογένεια Νέγρη

Η οικογένεια Νέγρη είναι φαναριώτικη οικογένεια της Κωνσταντινούπολης, τα μέλη της οποίας διακρίθηκαν στις επιστήμες και την πολιτική.
Η καταγωγή της οικογένειας είναι από την Γένοβα.
Τριχλωριούχο ουράνιο

Αντιδραστήριο

Το τριχλωριούχο ουράνιο χρησιμοποιείται στις αντιδράσεις με τετραϋδροφουράνιο μεθυλκυκλοπενταδιένες νατρίου για να παρασκευαστούν διάφορα μεταλλεύματα ουρανίου.

Καταλυτικό

Χρησιμοποιείται ως καταλύτης κατά τη διάρκεια αντιδράσεων μεταξύ υδριδίου του αλουμινίου-λιθίου με ολεφίνες για να παράγουν αλκυλο-αργιλικές ενώσεις.

Υγρή κατάσταση

Η υγρή κατάσταση του τριχλωριούχου ουρανίου είναι τόσο σημαντική για τις τυπικές, σύνθετες πυροχημικές διαδικασίες, όσο και για την επανεπεξεργασία των χρησιμοποιημένων πυρηνικών καυσίμων. Το τριχλωριούχο ουράνιο είναι συνήθως με τη μορφή που παίρνει το ουράνιο ως αναλωμένο καύσιμο σε ηλεκτρολυτικές διαδικασίες.

Προφυλάξεις

Αν και δεν υπάρχουν μακροπρόθεσμα δεδομένα για τις τοξικές επιδράσεις του τριχλωριούχου ουρανίου, είναι σημαντικό να ελαχιστοποιηθεί η έκθεση σε αυτή την ένωση αν είναι δυνατόν.
Θόδωρος Παπαδημητρίου

Βιογραφία

Γεννήθηκε στο Αγρίνιο το 1931 όπου πέρασε τα παιδικά και εφηβικά του χρόνια, ενώ έλκει την καταγωγή του από το ορεινό χωριό Άγιος Βλάσης. Τελείωσε το γυμνάσιο στο Αγρίνιο το 1949 και έπειτα έφυγε για την Αθήνα, όπου το 1951 πέτυχε στις εξετάσεις για την είσοδο στην Ανώτατη Σχολή Καλών Τεχνών. Μετά τις σπουδές στην Αθήνα και το στρατιωτικό του, έφυγε με υποτροφία για το Παρίσι, όπου φοίτησε για 3 ακόμα χρόνια στην Εcole S. Des Beaux-Arts. Έπειτα έμεινε για χρόνια στο Παρίσι όπου έκανε διάφορες εκθέσεις και έγινε γνωστός σαν γλύπτης, ενώ μετά στην επιβολή της Χούντας στην Ελλάδα έφυγε για το Σαν Φρανσίσκο όπου δίδαξε στο Πανεπιστήμιο California State. Μετά από πολλά χρόνια σε Γαλλία και ΗΠΑ, επέστρεψε στην Ελλάδα μετά την μεταπολίτευση και το 1980-1998 έγινε καθηγητής πλαστικής στη σχολή αρχιτεκτονικής του ΕΜΠ. Το 2007 αναγορεύτηκε Ομότιμος Καθηγητής του Ε.Μ.Π. Στις 22 Μαΐου 2013, αναγορεύτηκε Επίτιμος Διδάκτωρ του Πανεπιστημίου Δυτικής Ελλάδος στο Αγρίνιο.
Πέθανε στις 7 Ιουνίου 2018.

Το έργο του

Ο γλύπτης Θόδωρος έχει πραγματοποιήσει δεκάδες εκθέσεις στην Ελλάδα και στο εξωτερικό, και έχει τιμηθεί με διάφορα βραβεία και διακρίσεις. Έργα του υπάρχουν σήμερα σε διάφορα μέρη του κόσμου και σε αρκετούς δημόσιους χώρους της Ελλάδας, κάποια από τα οποία είναι πολύ γνωστά στο κοινό, όπως η σύνθεσή του στο σταθμό του Μετρό Αθηνών στο Σύνταγμα.
Γεώργιος Σαμαρτζής

Βιογραφικά στοιχεία

Γεννήθηκε το 1868 στην Κέρκυρα και ήταν εγγονός του Παναγιώτη Σαμαρτζή. Τα πρώτα μαθήματα ζωγραφικής τα έλαβε στην ιδιωτική καλλιτεχνική σχολή του Χαράλαμπου Παχή. 
Το 1888 με υποτροφία του Πετριδείου Κληροδοτήματος, σπουδάζει στην Ακαδημία Καλών Τεχνών της Νεάπολης με καθηγητές τον Ντομένικο Μορέλι και τον Βιντσέντζο Μαρινέλλι. Μετά την επιστροφή του στην Ελλάδα δίδαξε στο Πρακτικό Λύκειο της Κέρκυρας και στη συνέχεια ανέλαβε τη διεύθυνση της Καλλιτεχνικής Σχολής της Κέρκυρας. Εκτός από τη ζωγραφική καταπιάστηκε επίσης με την ποίηση και τη μουσική. Θεωρείται από κοινού με τους Άγγελο Γιαλλινά, Βικέντιο Μποκατσιάμπη, Σπύρο Πιζάνη κλπ ως ένας από τους κορυφαίους Κερκυραίους ζωγράφους της εποχής του. Πέθανε το 1925 στην Αθήνα. Έργα του βρίσκονται στην Εθνική Πινακοθήκη, στο Πανεπιστήμιο, στο Ναυτικόν Όμιλο, στη Δημοτική Πινακοθήκη της Κέρκυρας (σε ιδιαίτερη αίθουσα), στην Αναγνωστική Εταιρία, στην Κερκυραϊκή Πινακοθήκη και σε πολλούς ναούς της ιδιαίτερης πατρίδας του. Συνθέσεις του παίζονται ακόμα από τις Φιλαρμονικές μπάντες του νησιού ενώ στίχοι του μελοποιήθηκαν από τους Ιωσήφ Καίσαρη, Αναστάσιο Ρομποτή και Σπύρο Δουκάκη.

Τεχνοτροπία

Ο Σαμαρτζής στον τομέα της ζωγραφικής ασχολήθηκε κατά κύριο λόγο με προσωπογραφίες, με ηθογραφικές σκηνές, με την τοπιογραφία αλλά και με σκηνές εμπνευσμένες θρησκευτικά θέματα. Στους πίνακες του ο Σαμαρτζής χρησιμοποιεί έναν τύπο ακαδημαϊκού ρεαλισμού με ορισμένες υπαιθριστικές τάσεις.
2001: Η Οδύσσεια του Διαστήματος

Ανάπτυξη

Ο Στάνλεϊ Κιούμπρικ μετά τα γυρίσματα της ταινίας S.O.S. Πεντάγωνο Καλεί Μόσχα εντυπωσιάστηκε από την πιθανότητα της εξωγήινης ζωής και έτσι αποφάσισε να γυρίσει μια καλή ταινία επιστημονικής φαντασίας Ψάχνοντας για έναν κατάλληλο συνεργάτη στις ταινίες επιστημονικής φαντασίας,ο Κιούμπρικ συμβουλεύτηκε από μια αμοιβαία γνωριμία, προσωπικό στην Columbia Pictures, τον Ρότζερ Κάρας, να συναντήσει τον γνωστό, τότε, συγγραφέα επιστημονικής φαντασίας, τον Άρθουρ Κλαρκ.

Παραγωγή

Τα γυρίσματα της ταινίας ξεκίνησαν στις 29 Δεκεμβρίου 1965 στην Σκηνή Η, στο Στούντιο Σέπερτον (Shepperton), στην Αγγλία. Το στούντιο αυτό επελέγη διότι οι διαστάσεις του ήταν γύρω στα 60 x 120 x 60 μέτρα.
Τα γυρίσματα των ηθοποιών ολοκληρώθηκαν τον Σεπτέμβριο του 1967, και από τον Ιούνιο του 1966 έως και τον Μάρτιο του 1968 ο σκηνοθέτης δούλεψε κυρίως τα ειδικά εφέ της ταινίας.